Odustajanje Milijana Brkića, glavnog tajnika HDZ-a, od kandidature za ministra branitelja ponovno je zaoštrilo odnose između HDZ-a i Mosta, odnosno Tomislava Karamarka s jedne strane i Bože Petrova s druge.

‘Nije im se pametno zezati’

Brkić je preksinoć upro prstom u Most kao u najvećeg krivca zašto odustaje od kandidature, točnije jer ne bi dobio njihovu potporu u Saboru. Izvor blizak Tomislavu Karamarku, prvom potpredsjedniku Vlade, dodatno je jučer zaoštrio otkrivši da MUP-om vlada “zločinačka organizacija” u službi ministra Vlahe Orepića koja izvlači kompromitirajuće papire za svakog kandidata kojeg HDZ predloži za ministra. Naš izvor ide i korak dalje te kaže da ne bi bilo nemoguće da se Karamarko nakon izbora u HDZ-u, ne urazume li se partneri, odluči na izvanredne izbore. Kao prvi potpredsjednik Vlade za unutarnju politiku i nacionalnu sigurnost i kao šef HDZ-a, najveće stranke vladajuće koalicije, osjeća se marginalizirano (njegovi zahtjevi za smjenama u MUP-u nailaze na zid u Mostu iako je on formacijski zadužen za MUP), a nije tajna da sve prisnije odnose stvaraju premijer Orešković i Božo Petrov.

– Nije im se pametno zafrkavati s HDZ-om, mi smo najveća stranka u vladajućoj većini i to treba poštovati. Orepić bi mogao letjeti s funkcije, a i premijer bi mogao nastaviti karijeru u Kanadi – prenosi nam izvor iz HDZ-ova dijela Vlade. HDZ-ove frustracije sve su veće, Most im je stopirao već dvoje ministara – Brkića i Josipu Rimac – a unatoč nedavnom razgovoru Karamarka i premijera Oreškovića, izgleda da se strasti u Banskim dvorima nisu smirile.

– Karamarko je pokušao odgovoriti Brkića od povlačenja, no Brkić nije htio da njime brišu pod. Znali smo da bi ga nastavili napadati i nakon što bi bio izabran za ministra – rekao nam je izvor blizak Karamarku. Karamarku, doznajemo, nije drago što je glavni tajnik HDZ-a odustao od kandidature jer smatra da bi nakon ultimatuma da HDZ u Saboru samo za njega može dići ruku – bio izabran. Karamarku je, doznajemo, posebno zasmetalo što je Visoka policijska škola (koja je u ingerenciji MUP-a), čim je predložio Brkića za ministra branitelja, najavila ponovni postupak oduzimanja diplome glavnom tajniku HDZ-a zbog plagijata.

‘E, tu su se preračunali’

– U toj je mreži i dekan Visoke policijske škole koji je bio u komisiji pred kojom je Brkić branio diplomski rad. Tada nije imao prigovora na rad, a sad formira povjerenstvo kako bi se istražio taj diplomski – rekao nam je izvor blizak Karamarku. Izvor blizak prvom potpredsjedniku Vlade optužuje da su u “zločinačkoj mreži” koja vlada MUP-om – ravnatelj policije Vlado Dominić, Mario Bertina, šef PNUSKOK-a, Zoran Filipović, šef zagrebačkog Uskoka, te Zoran Hitrec, voditelj Službe posebnih kriminalističkih poslova PNUSKOK-a.

– Imamo dokaze da su ilegalno pratili (slučaj Linić op. a), da je Bertina lagao na Odboru za unutarnju politiku i nacionalnu sigurnost (u slučaju Linić op. a) i sada bi oni išli na Brkića. E, tu su se preračunali – rekao nam je izvor blizak Karamarku.

>> 'Nedopustivo je da se mjesec dana donose neke odluke, to više nećemo dopustiti'